**ELŐTERJESZTÉS**

**Körmend Város Önkormányzata Képviselő-testületének 2022. január 12-i rendkívüli ülésére**

**Tárgy:** Javadalmazási Szabályzat jóváhagyása

Tisztelt Képviselő-testület!

A köztulajdonban álló gazdasági társaságok takarékosabb működéséről szóló 2009. évi CXXII. törvény 5.§ (3) bekezdése értelmében a köztulajdonban álló gazdasági társaság legfőbb szerve köteles szabályzatot alkotni a vezető tisztségviselők, felügyelőbizottsági tagok, valamint az Mt. 208. §-ának hatálya alá eső munkavállalók javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről.

Az Önkormányzat által alapított és kizárólagos tulajdonában álló gazdasági társaságok esetén ezt a szabályzatot a Képviselő-testületnek kell jóváhagynia.

A Javadalmazási Szabályzat a vonatkozó jogszabályi rendelkezések figyelembevételével előkészítésre került, a Képviselő-testület tagjai az előterjesztés mellékleteként megismerhetik azt.

A Szabályzat hatálya kiterjed valamennyi kizárólagos önkormányzati tulajdonú társaságra, továbbá azokra a társaságokra is, amelyek ugyan nem kizárólagos önkormányzati tulajdonban állnak, de a legfőbb szervük a társaságra vonatkozóan kötelezőként elfogadta a Szabályzatot.

A Szabályzatot az elfogadást követően a cégiratok közé letétbe kell helyezni, erről a gazdasági társaságok vezetőinek kell majd gondoskodni.

Kérem a Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete az Önkormányzat tulajdonában álló gazdasági társaságok Javadalmazási Szabályzatát a melléklet szerint jóváhagyja.

Körmend, 2022. január 10.

**Bebes István**

**polgármester**

**Körmend Város Önkormányzatának tulajdonában álló gazdasági társaságok**

**Javadalmazási Szabályzata**

Körmend Város Önkormányzatának Képviselő-testülete a köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Taktv.) 5.§ (3) bekezdésében meghatározott kötelezettségének teljesítése érdekében – a vezető tisztségviselők, felügyelőbizottsági tagok, valamint a munka törvénykönyvéről szóló 2012. évi I. törvény (továbbiakban: Mt.). 208.§-ának hatálya alá eső munkavállalók javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről – az alábbi szabályzatot alkotja:

**I. Általános rendelkezések**

1. Jelen Szabályzat egységes szabályokat fogalmaz meg Körmend Város Önkormányzatának (továbbiakban: Önkormányzat) kizárólagos tulajdonában álló valamennyi gazdasági társaság vonatkozásában.

2. A Szabályzat célja, hogy biztosítsa a közpénzek és a köztulajdon törvényes és ésszerű módon történő felhasználásának nyilvánosságát, szabályrendszere lehetővé tegye és segítse a költségvetési források hatékony felhasználását és ellenőrzését abban az esetben, ha az Önkormányzat közfeladatait az általa alapított gazdasági társaságok útján látja el.

**II. A Szabályzat hatálya**

3. A Szabályzat hatálya kiterjed az Önkormányzat kizárólagos tulajdonában álló gazdasági társaságokra; valamint az Önkormányzat által alapított és a Taktv. 1.§ b) pontja szerinti többségi befolyása alatt (de nem kizárólagos tulajdonában) álló gazdasági társaságokra, amelyeknek a legfőbb szerve jelen Szabályzatot a gazdasági társaságra kötelezőként elfogadta (továbbiakban együtt: Társaságok).

4. A Szabályzat személyi hatálya kiterjed a Társaságok vezető tisztségviselőire, az Mt. 208.§ (1) bekezdése szerinti vezető állású munkavállalóira, valamint a felügyelőbizottság elnökére és tagjaira.

5. A Szabályzat tárgyi hatálya kiterjed a 4. pontban meghatározott személyek javadalmazására, azaz a megbízási díjra, munkabérre vagy tiszteletdíjra, továbbá minden rendszeres vagy teljesítményhez kötött javadalmazásra; valamint a jogviszony megszűnése esetén járó juttatásokra.

**III. A javadalmazás módjának és mértékének főbb elvei**

6. A javadalmazási formáknak és módoknak igazodniuk kell a tevékenység jellegéhez.

7. A javadalmazás során minden esetben figyelembe kell venni a Társaságok érdekeit, azaz a javadalmazás nem befolyásolhatja hátrányosan a Társaságok gazdálkodását, azok kiegyensúlyozott működését.

8. A javadalmazás mértékének meghatározásakor érvényre kell juttatni az azonos elvek szerinti elbírálás és az átláthatóság követelményét.

9. A javadalmazásnak arányban és összhangban kell állnia

1. a feladatellátás nagyságrendjével,
2. a felelősség mértékével,
3. a Társaságnál alkalmazott bérrendszer jellemzőivel, belső szerkezetével,
4. az elért szakmai és pénzügyi eredménnyel,
5. a Társaságnál foglalkoztatottak számával,
6. a többletteljesítménnyel,
7. pályázatokon való részvétellel, a pályázatokon elnyert pénzeszközök nagyságával,
8. a Társaság tevékenységéhez kapcsolódó üzletvitelben szerzett jártassággal, tapasztalattal.

**IV. A vezető tisztségviselők és a vezető állású munkavállalók rendszeres javadalmazása**

10. Vezető tisztségviselő a Polgári Törvénykönyvről szóló 2013. évi V. törvény 3:112.§-a alapján megbízási jogviszonyban vagy az Mt. 209.§ (1) bekezdése szerinti munkaviszonyban láthatja el vezetői feladatait.

11. A vezető tisztségviselő megbízási díjának vagy alapbérének és az alapbéren felüli rendszeres pénzbeli juttatásának összegét a Képviselő-testület – vagy az Önkormányzat vagyonrendeletében meghatározott esetekben átruházott hatáskörben a Pénzügyi és Közbeszerzési Bizottság – határozza meg.

12. A vezető tisztségviselő esetében – a vagyonrendeletben nem rögzített – egyéb munkáltatói jogokat a polgármester gyakorolja.

13. A vezető állású munkavállaló alapbérét és alapbéren felüli rendszerese juttatását a polgármester előzetes véleményének ismeretében a vezető tisztségviselő állapítja meg, és ő gyakorolja a munkáltatói jogokat.

14. A vezető tisztségviselő és a vezető állású munkavállaló rendszeres havi juttatása legfeljebb a mindenkori kötelező legkisebb munkabér hétszerese lehet.

15. Minden olyan javadalmazási kérdésben, amelyre vonatkozóan jelen Szabályzat nem tartalmaz kifejezett rendelkezést, a vonatkozó jogszabályi rendelkezések alapján a munkáltatói jogkör gyakorlója dönt.

16. Azon Társaság, amelynek nem kizárólagos tulajdonosa az Önkormányzat, de a legfőbb szerve jelen Szabályzatot a gazdasági társaságra kötelezőként elfogadta, annak esetében ahol jelen Szabályzat az Önkormányzatot vagy annak valamely szervét (Képviselő-testület, bizottság, polgármester) említi, ott ezen Társaság legfőbb szervét kell érteni.

**V. Vezető tisztségviselő és vezető állású munkavállaló éves prémiuma**

17. Vezető tisztségviselő számára évente teljesítménykövetelményt, valamint prémiumot a Felügyelő Bizottság előterjesztése alapján az Önkormányzat Pénzügyi és Közbeszerzési Bizottsága határozhat meg.

18. Vezető állású munkavállaló számára évente teljesítménykövetelményt, valamint prémiumot a Társaság vezető tisztségviselője határozhat meg.

19. Teljesítménykövetelményként csak a munkakör elvárható szakértelemmel és gondossággal való ellátásán túlmutató, objektív feltétel határozható meg. A teljesítménykövetelmény meghatározásával egyidejűleg meg kell határozni az értékelés szempontjait és a teljesítés igazolásának a módját, valamint a prémiumot, amit írásban közölni kell az érintett vezető tisztségviselővel vagy vezető állású munkavállalóval.

20. Prémium kifizetésére csak a teljesítménykövetelmény teljesülése esetén kerülhet sor.

21. A prémium mértéke nem lehet magasabb a vezető tisztségviselő vagy a vezető állású munkavállaló egy havi javadalmazásának összegénél.

22. A vezető tisztségviselő a Társaság éves beszámolójához köteles csatolni a számára meghatározott teljesítménykövetelmény teljesítésére vonatkozó önértékelést is. A vezető tisztségviselő számára meghatározott teljesítménykövetelmény teljesítésének ellenőrzése, értékelése a felügyelő bizottság hatáskörébe tartozik.

23. Vezető állású munkavállaló számára meghatározott teljesítménykövetelmény teljesítésének értékelésére a vezető tisztségviselő köteles, és erről a Társaság éves beszámolójának benyújtásával egyidejűleg tájékoztatja az Önkormányzatot.

24. Nem fizethető prémium, ha

1. a Társaság gazdálkodása veszteséges, vagy
2. a Társaságnak 30 napon túli lejárt köztartozása áll fenn az üzleti év végén, vagy
3. a Társaság nem tett eleget az Önkormányzattal szemben fennálló, lejárt fizetési kötelezettségének, vagy
4. a Társaság felszámolási eljárás hatálya alatt áll, vagy
5. a vezető tisztségviselő a számára meghatározott teljesítménykövetelmény teljesítésére vonatkozó önértékelést nem nyújtotta be, vagy
6. vezető tisztségviselő vagy a vezető állású munkavállaló jogviszonya a Társaságnál a kifizetés esedékességekor már nem áll fenn, vagy
7. jogszabály által előírt vagy az Önkormányzat által kért adatszolgáltatást, tájékoztatást határidőben maradéktalanul nem teljesítette.

25. Prémium kifizetésére csak pozitív folyószámla egyenleg esetén kerülhet sor, hitelből prémium nem fizethető.

26. Ha a vezető tisztségviselő valamely okból nem jogosult prémiumra, ez esetben a vezető állású munkavállaló számára sem állapítható meg prémium.

27. Vezető tisztségviselő számára az adott évben elvégzett munkájára tekintettel – teljesítménykövetelmény meghatározása nélkül is – megállapítható és kifizethető jutalom a 24. és 25. pontban foglaltak figyelembevétele mellett. Jutalom megállapításáról a Pénzügyi és Közbeszerzési Bizottság jogosult dönteni, és döntését indokolni köteles. Az így meghatározott jutalom összege nem lehet magasabb a vezető tisztségviselő egy havi javadalmazásának összegénél.

**VI. Költségtérítés és egyéb juttatások**

28. Amennyiben a Társaság saját gépjárművel nem rendelkezik, a vezető tisztségviselő és a vezető állású munkavállaló jogosult saját gépjármű hivatalos célú használata után járó üzemanyag költségtérítésre a vonatkozó jogszabályok szerint a közigazgatási határon kívülről történő munkába járáson felül.

29. Vezető tisztségviselő és a vezető állású munkavállaló jogosult a munkakörével összefüggésben egy darab – a Társaság tulajdonában álló – mobiltelefon korlátlan használatára, melynek fenntartási költségeit (előfizetési díj, forgalom után számlázott díjak, stb.) a Társaság viseli.

30. Vezető tisztségviselő és a vezető állású munkavállaló a munkakörével összefüggésben jogosult a Társaság tulajdonában álló laptop használatára.

31. Ha a Társaság vezető tisztségviselője vagy vezető állású munkavállalója az Önkormányzat vagy a Társaság tevékenységéhez illeszkedő, azt segítő pályázat megírásában, projekt megvalósításában vesz részt, úgy az után díjazásra jogosult. A díjazás mértékének meghatározása és a kifizetésének engedélyezése a polgármester hatásköre.

32. Vezető tisztségviselő és a vezető állású munkavállaló is jogosult a nem vezető munkavállalók számára a tárgyévre meghatározott egyéb béren kívüli juttatásokra (cafetéria) a vonatkozó jogszabályi rendelkezés szerint adómentesen adható mértékig. A cafetéria fedezetét a Társaságnak kell kigazdálkodnia úgy, hogy annak kifizetése veszteséget nem okozhat a Társaságnak.

**VII. Jogviszony megszüntetése esetén járó juttatások**

33. Munkaviszony megszüntetésére, és a végkielégítésre az Mt. vonatkozó rendelkezései az irányadók.

**VIII. Felügyelőbizottság elnökének és tagjainak javadalmazása**

34. A Taktv. 4.§-a alapján köztulajdonban álló gazdasági társaságnál felügyelőbizottság létrehozása kötelező.

35. A felügyelőbizottság elnöke és tagjai számára tiszteletdíj állapítható meg.

36. A felügyelőbizottság elnökének e jogviszonyára tekintettel megállapított havi díjazása nem haladhatja meg a mindenkori kötelező legkisebb munkabér ötszörösét, illetve a felügyelőbizottság többi tagja esetében a mindenkori kötelező legkisebb munkabér háromszorosát. E díjazáson kívül a felügyelőbizottság tagja – az igazolt, a megbízatásával összefüggésben felmerült költségeinek megtérítésén kívül – más javadalmazásra nem jogosult.

37. A felügyelőbizottság elnökének vagy tagjának e jogviszonyára tekintettel a megbízatás megszűnése esetére juttatás nem biztosítható.

**IX. Vegyes és zárórendelkezések**

38. Egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás, valamint legfeljebb egy köztulajdonban álló gazdasági társaságnál betöltött felügyelőbizottsági tagság után részesülhet javadalmazásban.

39. A vezető tisztségviselő és a felügyelőbizottság tagja büntetőjogi felelőssége tudatában köteles nyilatkozni a Társaság legfőbb szerve felé arról, hogy részesül-e más köztulajdonban álló gazdasági társaságnál betöltött vezetői tisztségviselői megbízatás vagy felügyelő bizottsági tagság után javadalmazásban. Ezt a nyilatkozatát a kinevezése vagy megválasztása előtt köteles megtenni, és a továbbiakban, ha változás történik, annak bekövetkezésétől számított 15 napon belül köteles új nyilatkozatot tenni.

40. A Szabályzatban nem szabályozott kérdésekben a Taktv., az Mt., az Önkormányzat rendeletei és a további vonatkozó jogszabályok rendelkezései az irányadóak.

41. Jelen Szabályzat 2022. január 1-jén lép hatályba.

Körmend, 2022. január …..

Bebes István

polgármester

**Záradék:**

A Szabályzatot Körmend Város Önkormányzatának Képviselő-testülete a …../2022. (I. ….) határozatával jóváhagyta.

dr. Stepics Anita

jegyző